# Udkast til:

# Overordnede principper for driften af kommunale arealer mv.

Fredericia Byråd har den XXXX vedtaget nedenstående overordnede principper for driften af kommunale arealer mv. Følgende arealer/områder er omfattet af disse:

* Idrætsanlæg
* Grønne områder
* Fastbelægninger
* Invasive arter
* Golfbaner

Principperne afspejler, at Byrådet ønsker, at driften af kommunale arealer mv. skal foregå på bæredygtig vis og som udgangspunkt uden brug af pesticider. I særlig grad ønsker Byrådet at medvirke til at sikre de nuværende og fremtidige generationers forsyning med godt drikkevand. Derfor må der ikke anvendes pesticider på kommunale arealer indenfor områder med særlige drikkevandsinteresser (OSD) samt indenfor indvindingsoplande til vandværker.

***Kommunale idrætsanlæg (inkl. randområder)***

Fredericia Kommunes udendørs idrætsanlæg omfatter primært boldbaner, men også andre anlæg. Græsset på disse anlæg klippes ca. 25 gange på en normal sæson. Enkelte boldbaner klippes 5 til 6 gange mere om året. Herudover gennemføres 2 gange om året vertikalskæring og 2-3 gange om året strigling af boldbanerne. Banerne tilføres gødning 2 gange årligt.

Indsatsen vil generelt medvirke til at holde ukrudt tilstrækkeligt nede i 3-5 år, afhængigt af vækstbetingelserne. Herefter vil der kunne være behov for at søge om dispensation til at benytte pesticider for at bringe ukrudtstrykket ned, hvorefter banerne igen kan drives uden anvendelse af pesticider i en årrække.

***Grønne områder***

På grønne områder som f.eks. parker, volden, græsarealer, udearealer i institutioner mv. anvendes manuel og mekanisk pleje til bekæmpelse af ukrudt.

***Belægninger***

Der anvendes som udgangspunkt gasbrænding som metode til ukrudtsbekæmpelse på belægninger på veje, stier mv. Dette sker mindst 6 gange på de udvalgte strækninger og arealer for at forskønne specielt indfaldsveje, pladser mv. Enkelte steder kan ukrudtbekæmpelse ikke ske med gasbrænding, idet der ikke må brændes tæt ved bygninger ol. Her anvendes manuel bekæmpelse og/eller fejning for at fjerne ukrudtsfrø. Der skal løbende vurderes på, hvilke metoder til ukrudtsbekæmpelse der er mulige, og det skal altid tilstræbes, at der anvendes de mest miljøvenlige metoder inden for de til enhver tid gældende økonomiske rammer.

***Invasive arter***

Fredericia Kommune har en forpligtigelse til at bekæmpe Kæmpe Bjørneklo på kommunens arealer. Tilsvarende er de private lodsejere forpligtiget til at foretage bekæmpelse på private arealer.

På Fredericia Kommunes arealer anvendes som udgangspunkt mekanisk bekæmpelse af Kæmpe Bjørneklo, herunder opgravning, rodstikning, overdækning med plastdug, afgræsning mv. På steder med få og let tilgængelige forekomster af Kæmpe Bjørneklo skal bekæmpelsen udelukkende ske mekaniske løsninger.

I særlige tilfælde kan der søges dispensation stikning med pesticider til bekæmpelse af Kæmpe Bjørneklo. Det skal altid foregå inden for rammerne af Naturstyrelsens anbefalinger, og formålet skal være at sikre, at spredningen af Kæmpebjørneklo modvirkes effektivt, så der på længere sigt bliver mindre og mindre behov for at anvende pesticider imod Kæmpe Bjørneklo – både på privat og kommunale arealer.

I det omfang der opstår behov for at bekæmpe andre invasive arter, skal dette ske ud fra tilsvarende principper.

***Fredericia Golfbane***

Fredericia Golf Clubs golfbane er anlagt på kommunal jord. Fredericia Golf Clubs drift af arealerne skal foregå inden for rammerne af miljø- og fødevareministerens bekendtgørelse nr. 1749 af 14. december 2015 om anvendelse af plantebeskyttelsesmidler på golfbaner. Bekendtgørelsen, der er udstedt i medfør af lov om kemikalier og lov om miljøbeskyttelse, har til formål at sikre, at der ved tilrettelæggelsen af driften af golfbaner anvendes så begrænsede mængder plantebeskyttelsesmidler som muligt, og at de anvendte plantebeskyttelsesmidler har så begrænset påvirkning som muligt på miljøet og sundheden. Med bistand fra NaturErhvervstyrelsen fører Miljøstyrelsen tilsyn med overholdelse af bekendtgørelsens bestemmelser.

Uanset dette skal Fredericia Golf Club indhente dispensation fra Fredericia Kommune til anvendelse af pesticider. Formålet hermed er at sikre en fortsat dialog mellem klubben og kommunen om en fortsat indsats for at nedbringe forbruget af pesticider på golfbanen mest muligt.

***Dispensation til brug af pesticider***

Hvor der vurderes at foreligge særlige omstændigheder, som medfører, at der kan være behov for brug af pesticider, skal der tages konkret stilling til dette i det enkelte tilfælde. Denne stillingtagen foretages af Teknik & Miljø, hvortil eventuelle ansøgninger om accept af anvendelse af pesticider skal sendes med en beskrivelse af behov, sted og påtænkte bekæmpelsesmidler. Teknik & Miljø afgør, om der foreligger tilstrækkelig dokumentation for behovet, og sikrer herunder, at der ikke findes realistiske og egnede alternativer. Ved eventuel dispensation til anvendelse af pesticider skal Teknik & Miljø sikre, at der anvendes de miljømæssigt mest skånsomme af pesticider og kun i det absolut nødvendige omfang til det konkrete formål.